Mɛni Baiblo ɔ De Ngɛ Sigaleti Numi He?\nKANE NGƐ Afrikaans Albanian Amharic Arabic Armenian Aymara Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malayalam Maltese Marathi Maya Mongolian Moore Myanmar Ndebele Nepali Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Uzbek Venda Vietnamese Wayuunaiki Xhosa Yoruba Zande Zulu\nMɛni Ji Mawu Susumi Ngɛ Sigaleti Numi He?\nNaoko, nɛ a wo e ta ngɛ munyu nɛ sɛ hlami ɔ mi ɔ tsɔɔ nɔ́ nɛ ye bua lɛ nɛ e kpa sigaleti numi. E de ke, “Akɛnɛ i kase anɔkuale nɛ kɔɔ Mawu suhi kɛ e yi mi tomi he ɔ he je ɔ, i nyɛ nɛ i tsake ye je mi bami.” Nɔ́ nɛ e kase ɔ ngɛ Baiblo ɔ mi. E ngɛ mi kaa Baiblo ɔ wui sigaleti ta mohu lɛɛ, se e yeɔ bua wɔ nɛ wa naa Mawu susumi ngɛ sigaleti numi he. * Enɛ ɔ nɛ nihi fuu kase ɔ ye bua mɛ nɛ a nui sigaleti kulaa, nɛ ni nɛmɛ nɛ a nuɔ hu kpa numi. (2 Timoteo 3:16, 17) Sigaleti numi yeɔ nɔ awi ngɛ blɔ etɛ komɛ a nɔ. Nyɛ ha nɛ wa susu blɔ nɛ ɔmɛ a he nɛ waa hyɛ, konɛ waa hyɛ nɔ́ nɛ Baiblo ɔ de ngɛ he.\nSIGALETI NUMI TLƆƆ NƆ HE\nTsopa ko ngɛ sigaleti mi nɛ a tsɛɛ ke nikotin. Jamɛ a tsopa a lɛ haa nɛ sigaleti numi tlɔɔ nɔ he ɔ nɛ. E nyɛɔ haa nɔ he wami, nɛ e nyɛɔ haa nɛ nɔ peeɔ gbedee hulɔ. Ke nɔ ko nu sigaleti pɛ kɛkɛ nikotin ɔ sɛ e kalegbɔ ɔ mi. Ke nɔ ko gbla sigaleti la su ku kɛ wo e mi si kake ɔ, nikotin nɛ ngɛ mi ɔ yaa e kalegbɔ ɔ mi. Enɛ ɔ he ɔ, ke nɔ ko nu sigaleti daka kake ligbi kake ɔ, lɔ ɔ tsɔɔ kaa e gbla nikotin kpiikpii 200 kɛ wo e kalegbɔ ɔ mi. Tsopa ko be nɛ nikotin nɛ ngɛ mi ɔ hiɛmi su jã. Ke daa ligbi ɔ, nɔ ko nuɔ sigaleti jã a, nikotin fuu sɛɔ e mi, enɛ ɔ he ɔ, e yee kaa e ma kpa numi. Nihi nɛ sigaleti numi tlɔ a he ɔ, ke a nɛ eko nɛ a nu ɔ, a nyɛ we si himi.\n‘Nyɛ peeɔ nyɔguɛ kɛ haa nɔ nɛ nyɛ buɔ lɛ tue ɔ.’—Roma Bi 6:16\nKe sigaleti numi he mo nyɔguɛ ɔ, anɛ o ma nyɛ maa bu Mawu tue lo?\nBaiblo ɔ yeɔ bua wɔ konɛ wa ná juɛmi nɛ da ngɛ munyu nɛ ɔ he. E de ke: “Anɛ nyɛ li kaa ke nyɛɛ kɛ nyɛ he ha nɔ ko nɛ nyɛ buɔ lɛ tue ɔ, nyɛ peeɔ nyɔguɛ kɛ ha lɛ lo?” (Roma Bi 6:16) Ke nɔ ko ngɛ nɛ ke e nui sigaleti e nyɛ we si himi ɔ, jamɛatsɛ ɔ peeɔ nyɔguɛ kɛ haa sigaleti numi. Se Mawu nɛ e biɛ ji Yehowa a, suɔ nɛ waa yu wa he ngɛ níhi nɛ ma puɛ wa nɔmlɔ tso ɔ he. E suɔ nɛ wa juɛmi mi hu nɛ tsɔ. (La 83:18; 2 Korinto Bi 7:1) Enɛ ɔ he ɔ, ke nɔ ko suɔ Yehowa nɛ e jeɔ bumi kpo kɛ tsɔɔ lɛ ɔ, jamɛatsɛ ɔ yɔseɔ kaa e sa nɛ e je e tsui mi kɛ sɔmɔ lɛ. Loko e ma nyɛ maa pee jã a, ja e yu e he ngɛ suhi nɛ ma nyɛ ma he lɛ nyɔguɛ ɔ a he. Ke nɔ ɔ yɔse enɛ ɔ, e maa ye bua lɛ nɛ e be akɔnɔ yaya náe.\nOlaf, nɛ e ngɛ Germany ɔ, bɔni sigaleti numi benɛ e ye jeha 12. E nu sigaleti jeha 16 sɔuu loko e nyɛ nɛ e kpa. E de ke: “Ke o je sisi kekleekle ɔ, e peeɔ mo kaa e be mo awi yee. Se benɛ be ngɛ mi pue ɔ, e yeɔ mo awi wawɛɛ. Ligbi ko benɛ ye sigaleti ta a, i pee basaa. Enɛ ɔ he ɔ, i ya muɔɔ sigaleti nɛ i nu ɔ nya nɛ piɛ ɔmɛ. I je taba nɛ ngɛ mi ɔ, nɛ i bua nya nɛ i koklo kɛ wo adafi fiami womi mi nɛ i nu. Pee se ɔ, i na kaa i tsu zo ní.” Mɛni ye bua lɛ nɛ e nyɛ kpa sigaleti numi? E de ke: “Nɔ́ titli nɛ ye bua mi ji kaa i suɔ nɛ ma sa Yehowa hɛ mi. Suɔmi nɛ Yehowa ngɛ ha adesa, kɛ hɛ nɔ kami nɛ e ha nɛ wa ná a, wo mi he wami nɛ i kpa sigaleti numi kulaa.”\nSIGALETI NUMI PUƐƆ NƆMLƆ TSO Ɔ\nWomi ko nɛ a tsɛɛ ke The Tobacco Atlas ɔ tsɔɔ kaa ‘je mi si kpali na kaa sigaleti numi puɛɔ níhi fuu ngɛ nɔmlɔ tso ɔ mi, e woɔ nɔ hiɔ, nɛ e gbeɔ nɔ wawɛɛ.’ Nihi fuu le kaa sigaleti numi haa nɛ nihi nuɔ hiɔ komɛ nɛ sã we nɔ kaa kansa, tsui hiɔ, kɛ fafali hiɔ. Se Je ɔ Nɔmlɔ Tso Mi He Wami Nami Blɔ Nya Tomi ɔ hu tsɔɔ kaa sigaleti numi haa nɛ nihi nuɔ hiɔhi nɛ sãa nɔ nɛ gbeɔ nɔ wawɛɛ. Hiɔ nɛ ɔmɛ a kpɛti kake ji hwlɔmi hiɔ.\n“Suɔ Nyɔmtsɛ, o Mawu ɔ kɛ o tsui tsuo, kɛ o klaa tsuo, kɛ o juɛmi tsuo.”—Mateo 22:37\nKe o peeɔ nɔ́ yaya ko kɛ puɛɔ nɔmlɔ tso nɛ Mawu ha mo ɔ, anɛ lɔ ɔ tsɔɔ kaa o ngɛ suɔmi kɛ bumi kɛ ha Mawu lo?\nYehowa Mawu guɔ e Munyu nɛ ji Baiblo ɔ nɔ kɛ yeɔ bua wɔ konɛ waa baa wa wami yi, nɛ waa hyɛ wa nɔmlɔ tso ɔ nɔ saminya, konɛ wa ko pee nɔ́ ko nɛ ma puɛ wa juɛmi. E Bi Yesu de ke: “Suɔ Nyɔmtsɛ, o Mawu ɔ kɛ o tsui tsuo, kɛ o klaa tsuo, kɛ o juɛmi tsuo.” (Mateo 22:37) E ngɛ heii kaa Mawu suɔ nɛ waa hyɛ wa he nɔ saminya. Ke wa kase Yehowa kɛ e si womi ɔmɛ a he ní ɔ, lɔ ɔ ma ha nɛ wa bua maa jɔ níhi tsuo nɛ e peeɔ kɛ haa wɔ ɔ he. Enɛ ɔ maa wo wɔ he wami konɛ waa yu wa he ngɛ níhi nɛ ma puɛ wa nɔmlɔ tso ɔ a he.\nDɔkita ko nɛ a tsɛɛ lɛ ke Jayavanth, nɛ e ngɛ India a, nu sigaleti jeha 38 sɔuu. E de ke: “I kase ngɛ hiɔ tsami womihi a mi kaa sigaleti numi yeɔ nɔ awi. I le kaa e hí, enɛ ɔ he ɔ, i deɔ hiɔtsɛmɛ nɛ i hyɛɔ mɛ ɔ kaa a kpa numi. Se imi nitsɛ lɛɛ i nyɛ we nɛ ma pee jã. I ka si enuɔ loo si ekpa, se i e yɛ nya.” Nyagbenyagbe ɔ, mɛni ye bua lɛ nɛ e nyɛ kpa sigaleti numi kulaa? E de ke: “Baiblo ɔ nɛ i ngɛ kasee ɔ lɛ ha nɛ i kpa sigaleti numi ɔ nɛ. I suɔ nɛ ma sa Yehowa hɛ mi. Enɛ ɔ wo mi he wami nɛ i kpa sigaleti numi amlɔ nɔuu.”\nSIGALETI NUMI YEƆ NI KPAHI AWI\nSigaleti la su ku nɛ jeɔ nihi a mi, kɛ la su ku nɛ jeɔ sigaleti tso ɔ nya a, yeɔ nɔ awi wawɛɛ. Ke la su ku nɛ ɔ sɛ nɔ ko mi ɔ, e ma nyɛ ma ná kansa kɛ hiɔ kpahi. Daa jeha a, la su ku nɛ ɔ gbeɔ nihi nɛ a nui sigaleti ɔ 600,000, titli ɔ, yihi kɛ jokuɛwi. Je ɔ Nɔmlɔ Tso Mi He Wami Nami Blɔ Nya Tomi ɔ bɔ kɔkɔ kaa: “Ke sigaleti la su ku nɛ jeɔ nihi nɛ a nuɔ ɔ a mi ɔ nyafii po sɛ nɔ ko mi ɔ, e yeɔ nɔ ɔ awi.”\n“Suɔ o nyɛmi nɔmlɔ kaa bɔ nɛ o suɔ mo nitsɛ o he.”—Mateo 22:39\nKe o nuɔ sigaleti, nɛ la su ku nɛ jeɔ o mi ɔ yeɔ o nyɛmi nɔmlɔ kɛ o weku li awi ɔ, anɛ o ma nyɛ ma de ke o suɔ mɛ lo?\nYesu tsɔɔ kaa kekleekle ɔ, e sa nɛ waa suɔ Mawu. Nɔ́ nɛ ji enyɔ ɔ, e sa nɛ waa suɔ wa nyɛmi nɔmlɔ. Enɛ ɔ tsɔɔ kaa e sa nɛ waa suɔ wa weku li, wa huɛmɛ, kɛ nihi nɛ waa kɛ mɛ ngɛ he kake. Yesu de ke: “Suɔ o nyɛmi nɔmlɔ kaa bɔ nɛ o suɔ mo nitsɛ o he.” (Mateo 22:39) Ke wa peeɔ nɔ́ ko nɛ yeɔ nihi nɛ waa kɛ mɛ ngɛ he kake ɔ awi ɔ, lɔ ɔ tsɔɔ we kaa wa suɔ mɛ. Ke wa ngɛ suɔmi nitsɛnitsɛ kɛ ha nihi ɔ, lɔ ɔ ma ha nɛ wa maa bu Baiblo ga womi nɛ nyɛɛ se nɛ ɔ tue. Baiblo ɔ de ke: “Nɔ ko nɔ ko nɛ kó hla kaa e hi ha lɛ nɔ kake too; nɔ tsuaa nɔ nɛ susu e nyɛmi hu he.”—1 Korinto Bi 10:24.\nArmen, nɛ e ngɛ Armenia a, de ke: “Ye weku li kpa mi pɛɛ kaa ma kpa sigaleti numi, ejakaa e ngɛ mɛ awi yee. Se imi lɛɛ i susuu we kaa e ngɛ mɛ awi yee.” Pee se ɔ, Armen tsake e juɛmi, nɛ e tsɔɔ nɔ́ he je nɛ e pee jã. E de ke: “Nɔ́ nɛ i kase ngɛ Baiblo ɔ mi, kɛ suɔmi nɛ i ngɛ ha Yehowa a nɛ ye bua mi. I ba yɔse kaa tsa pi imi pɛ awi nɛ e ma nyɛ maa ye, se e ma nyɛ maa ye ni kpahi hu awi.”\nSIGALETI NUMI SE MAA PO KULAA!\nBaiblo ɔ nɛ Olaf, kɛ Jayavanth, kɛ Armen kase ɔ, ye bua mɛ nɛ a nyɛ yu a he ngɛ su yaya nɛ yeɔ mɛ nitsɛmɛ kɛ ni kpahi awi ɔ he. Pi lemi nɛ a le kɛkɛ kaa sigaleti numi yeɔ nɔ awi ɔ he je nɛ a kpa sigaleti numi ngɛ. Mohu ɔ, suɔmi nɛ a ba ná kɛ ha Yehowa, nɛ a suɔ kaa a sa e hɛ mi ɔ he je nɛ a pee jã a nɛ. Baiblo ɔ de ngɛ 1 Yohane 5:3 ɔ ke: “Ke wa suɔ Mawu ɔ, wa yeɔ e mlaa amɛ a nɔ. Nɛ e mlaa amɛ a nɔ yemi wɛ kulaa.” Ngɛ anɔkuale mi ɔ, tsa pi be tsuaa be nɛ e ngɛ gbɔjɔɔ kaa waa kɛ Baiblo sisi tomi mlaahi ma tsu ní. Se ke nɔ ko suɔ Mawu wawɛɛ ɔ, e be yee ha lɛ kaa e maa bu Mawu tue.\nAmlɔ nɛ ɔ, Yehowa Mawu ngɛ nimli ayɔhi abɔ tsɔsee ngɛ je kɛ wɛ konɛ a nyɛ nɛ a kpa sigaleti numi. (1 Timoteo 2:3, 4) E be kɛe nɛ Yehowa maa gu e Bi Yesu Kristo kɛ e Matsɛ Yemi ɔ nɔ kɛ po sigaleti numi se kulaa. E ma kpata nihi nɛ a kɛ hɛ tsumi peeɔ sigaleti kɛ ni nɛmɛ nɛ a jua a, a hɛ mi. E maa po sigaleti numi se kulaa. E ma ha nɛ adesahi nɛ a peeɔ tue bumi ɔ maa ye mluku.—Yesaya 33:24; Kpojemi 19:11, 15.\nKe o ji nɔ ko nɛ e ngɛ mɔde bɔe nɛ e kpa sigaleti numi ɔ, o kɔni nɛ ko gbo. Ke o ná suɔmi kɛ ha Yehowa, nɛ o ná juɛmi nɛ e hɛɛ ngɛ sigaleti numi he ɔ eko ɔ, lɔ ɔ ma nyɛ maa wo mo he wami nɛ o kpa. Yehowa Odasefohi a bua maa jɔ kaa a maa ba o ngɔ konɛ a ba tsɔɔ mo Baiblo sisi tomi mlaahi nɛ o ma nyɛ ma kɛ tsu ní. Ke o ngɛ hlae nɛ Yehowa nɛ ye bua mo nɛ o kpa sigaleti numi ɔ, mo ná nɔ mi mami kaa e ma ha mo he wami nɛ he hia mo ɔ.—Filipi Bi 4:13.\n^ kk. 3 Sigaleti numi nɛ wa ngɛ he munyu tue ngɛ hiɛ ɔ kɔɔ sigaleti nitsɛ kɛ taabɛ numi he. Se kɛ̃ ɔ, taba kpemi, taba fumi, taba tsukɔmi, kɛ taba kɛ ní tsumi ngɛ blɔ kpahi a nɔ hu piɛɛ he.